ATP30 คว้าลูกค้าใหม่-สั่งรถให้บริการเพิ่ม มั่นใจดันรายได้ไตรมาส 4 โตแจ่ม
ATP30 คว้าลูกค้าใหม่-สั่งรถให้บริการเพิ่ม มั่นใจดันรายได้ไตรมาส 4 โตแจ่ม
23 พ.ย. 2563

นายปิยะ เตชากูล กรรมการผู้จัดการ บริษัท เอทีพี 30 จำกัด (มหาชน) หรือ ATP30 ผู้ดำเนินธุรกิจให้บริการรถรับส่งพนักงานจากแหล่งที่พักอาศัยในเขตชุมชนไปยังโรงงานอุตสาหกรรมหรือสถานประกอบการโดยเฉพาะรอบเขตนิคมอุตสาหกรรมในภาคตะวันออก (Eastern Seaboard) เปิดเผยว่า บริษัทลงนามสัญญากับลูกค้าใหม่ 3 ราย  และต่อสัญญาลูกค้าเดิม 1 ราย ระยะสัญญาตั้งแต่  3 ถึง 5 ปี เริ่มรับรู้รายได้ตั้งแต่ไตรมาส 4/63 เป็นต้นไป โดยลูกค้าใหม่กระจายอยู่ในหลายนิคมอุตสาหกรรมครอบคลุมเขตพื้นที่ภาคตะวันออก อาทิ นิคมอุตสาหกรรมอีสเทิร์นซีบอร์ด นิคมอุตสาหกรรมผาแดง เขตอุตสาหกรรมสยามอีสเทิร์น
ขณะนี้บริษัทอยู่ในขั้นตอนการจัดทำสัญญา และเตรียมความพร้อมในเรื่องของจำนวนรถและพนักงานขับรถเพื่อให้บริการต่อไป โดยมีการจัดหารถใหม่เพื่อเพิ่มเติมการให้บริการกว่า 60 คัน
“จากการตอบรับที่ดีจากลูกค้าใหม่และลูกค้าปัจจุบัน บริษัทจึงมีความมั่นใจว่าภาคอุตสาหกรรมในพื้นที่ภาคตะวันออกยังคงมีศักยภาพและตระหนักถึงการให้สวัสดิการที่ดีแก่พนักงานของภาคอุตสาหกรรมต่างๆ  บริษัทจึงสามารถขยายการให้บริการรับส่งพนักงานต่อไป และบริษัทได้มีการเตรียมความพร้อมในการลงทุนและพัฒนาเทคโนโลยีต่างๆในการให้บริการอย่างมีคุณภาพ” นายปิยะ กล่าว
ทั้งนี้ บริษัทมีแผนขยายฐานลูกค้าภาคตะวันออกเพิ่ม ให้ครอบคลุมทุกนิคมอุตสาหกรรม พร้อมมุ่งเน้นพัฒนาระบบบริหารจัดการการเดินรถให้มีประสิทธิภาพ และการพัฒนาบุคลากรเพื่อรักษาคุณภาพในการให้บริการอย่างต่อเนื่อง เชื่อว่าช่วงต่อจากนี้จะมีลูกค้ารายใหม่ไว้วางใจเข้ามาใช้บริการเพิ่มขึ้น อีกทั้งลูกค้ารายเก่าจะมีการต่อสัญญาอย่างต่อเนื่อง ทำให้บริษัทมั่นใจว่าแนวโน้มธุรกิจยังมีศักยภาพ สามารถขยายตัวในเกณฑ์ที่ดี